b'\n_START_ARTICLE_\n\xc4\x8crni oreh\n_START_SECTION_\nOpis\n_START_PARAGRAPH_\n\xc4\x8crni oreh je veliko listopadno drevo, ki v vi\xc5\xa1ino dose\xc5\xbee med 30 in 40 metri. Kadar raste v gozdnih sestavih ima visoko, ravno deblo, \xc4\x8de pa raste posami\xc4\x8dno je deblo kraj\xc5\xa1e in je kro\xc5\xa1nja bolj \xc5\xa1iroka in ko\xc5\xa1ata. Skorja drevesa je \xc4\x8drno-sica in globoko brazdasta. Listi so premenjalni, dolgi od 30 do 60 cm, sestavljeni pa so iz od 15 do 23 posami\xc4\x8dnih suli\xc4\x8dastih listkov. Najdalj\xc5\xa1i listki se nahajajo na sredini lista in dose\xc5\xbeejo v dol\xc5\xbeino od 7 do 10 cm, v \xc5\xa1irini pa merijo od 2 do 3 cm. Mo\xc5\xa1ki cvetovi so vise\xc4\x8de ma\xc4\x8dice, dolge od 8 do 10 cm. \xc5\xbdenski cvetovi so zbrani v skupine od 2 do 5 cvetov, razvijejo pa se na koncih vej. Oplojeni \xc5\xbeenski cvetovi se razvijejo v ko\xc5\xa1\xc4\x8di\xc4\x8dast plod, znotraj katerega je posamezen oreh. Plod ima sivo-zeleno mesnato lupino in dozori v oktobru. Dozoreli plod odpade cel. Oreh je relativno majhen in ima trdo lupino. Drevo za\xc4\x8dne razvijati plodove pri starosti od 4 do 6 let, polno rodnost pa dose\xc5\xbee pri 20 letih. Drevo lahko do\xc5\xbeivi 130 let. _NEWLINE_V Evropo so \xc4\x8drni oreh prinesli leta 1629.'